
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI
	Bucureşti, 20 aprilie 2010
Pl-x  151/2010


A V I Z

referitor la propunerea legislativă pentru modificarea şi completarea 
Ordonanţei de urgenţă a Guvernului nr.18/2009 privind 
creşterea performanţei energetice a blocurilor de locuinţe 
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea şi completarea Ordonanţei de urgenţă a Guvernului nr.18/2009 privind creşterea performanţei energetice a blocurilor de locuinţe, transmis cu adresa Pl.x 151 din data de 7 aprilie 2010 şi înregistrat sub nr. 31/275 din 8 aprilie 2010.
Conform dispoziţiilor art.75 alin.(3) din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr.18/2009 privind creşterea performanţei energetice a blocurilor de locuinţe, în sensul reducerii, atât a costurilor de reabilitare termică, cât şi a costurilor de reabilitare termică care sunt în sarcina asociaţiilor de proprietari, majorarea cu 10% a cuantumului alocaţiilor de la bugetul de stat cu scopul de a se încuraja înscrierea mai multor asociaţii de proprietari în programele multianuale aferente creşterii performanţei energetice a blocurilor de locuinţe.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 20 aprilie 2010.

Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ, cu observaţii şi propuneri, înregistrat sub nr.1209 din data de 19 octombrie 2009, precum şi punctul de vedere al Guvernului României, înregistrat sub nr.177 din data de 25 ianuarie 2010, care nu susţine adoptarea propunerii legislative. 

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative întrucât aceasta încalcă prevederile art.138 alin. (5) din Constituţie, revizuită în 2003, care statuează că nici o cheltuială bugetară nu poate fi aprobată fără stabilirea sursei de finanţare. Astfel, în ceea ce priveşte propunerea de majorare cu 10% a procentului suportat de la bugetul de stat în finanţarea executării lucrărilor aferente creşterii performanţei energetice a blocurilor de locuinţe, iniţiatorul nu precizează sursele de finanţare necesare susţinerii acestui procent.

În raport de obiectul şi conţinutul reglementării, propunerea legislativă face parte din categoria legilor ordinare.

